Publication: Magyar Közlöny
Issue: MK-2000-84 (Year: 2000, Number: 84)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 353

1. A foglalkozás gyakorlása során előforduló legfontosabb feladatcsoportok, feladatok A sportkommunikátor figyelemmel kíséri a sportvilágban végbemenő folyamatokat, az egészséges életmóddal kapcsolatos kezdeményezéseket, a tudományos, különösen orvosi téren elért olyan eredményeket, amelyek ismeretében népszerűsíti a sportot. Mind a nyomtatott, mind az elektronikus médiában kamatoztathatja tudását: szakújságíróként, szerkesztőként, moderátorként, riporterként stb. Mind az államigazgatásban, az önkormányzatokban, a legkülönbözőbb szintű oktatási intézményekben, civil szerveződésekben, klubokban és egyesületekben hivatásszerűen foglalkozik a különböző generációhoz tartozó állampolgárok sporttevékenységével. (Versenysporttól az otthon végzett rekreációig). Különböző szintű sporteseményeket, hazai és nemzetközi szintű bajnokságokat szervez, illetve közreműködik azok szervezésében. Különféle sporteseményeken (hazaitól egészen a világversenyekig) sajtóirodát állít fel és működtet, gondoskodik az információáramlásról a megfelelő kiadványok és kommünikék megszerkesztéséről, kiadásáról és forgalmazásáról.

Source: https://magyarkozlony.hu/hivatalos-lapok/50c931f7f01c292207684313ae9cd71acfdbc0fa/dokumentumok/52a06ada17acaaef79e9e7387e341561f1b64230/letoltes